|  |
| --- |
| **Jona 1:17-16****“God verhoor gebede uit die dieptes van ons nood.”***Andries Burger, Pinetown Gemeente, 27 Februarie 2022* |

*Sing:* *Lied 159:1; Lied 499:1,2,3; Lied 168:1,3;“Die wyse man bou sy huis op die rots.”; Lied 486:1,2,3,4; “Vrede”*

In 1 Joh. 4: 8 lees ons “God is Liefde” en

ons sien dit helder en duidelik aan die kruis van Golgota waar die ewige Seun van God, Jesus Christus, sy lewe vrywilliglik opoffer om elkeen te verlos wat op Hom vertrou.

Maar God is nie nét liefde nie, Hy is baie ander dinge ook...

Gaan lees maar van Genesis af tot in Openbaring wat Hy met sy vyande doen – soms in hierdie lewe al, maar definitief in die ewige lyding van die helse vuur wat verseker kom ná hierdie lewe.

Moenie ŉ fout maak nie, God is terselfdertyd ook ŉ “verterende vuur”. (Deut. 4:24, en Heb. 12:29).

Is daar dan enige hoop vir die kind van die Here wat weet wat die Almagtige God wil hê, en dit dan nie doen nie?

En as God dan met beproewings ingryp om sy stoute kind tot sy sinne te bring, en daar kom steeds geen bekering nie?

Is daar enige hoop vir ŉ gemeente van Christus wat weet waarvoor God hulle roep en dit dan nie doen nie, of dit maar halfhartig doen?

Wat God se roeping om mekaar op te bou ignoreer, die roeping om die gemeenskap met sy evangelie te bedien verontagsaam?

Die Here gee ŉ duidelike antwoord op hierdie vrae!

In Jona 1 roep God sy profeet om die groot en goddelose stad Nineve te gaan waarsku dat hulle tyd op is.

Maar die klein, nietige, mensie Jona weier die opdrag van die sy Almagtige God!

Wil jy nou meer? Selfs die heidense matrose het besef dit is moeilikheid soek.

In stomme dwaasheid gaan sy verset oor in aktiewe rebellie deur aspris in die teenoorgestelde rigting te gaan asof Hy nou gedink het hy kan van die alomteenwoordige God af wegvlug.

Die Here keer hom voor met ŉ bonatuurlike storm maar steeds wil Jona nie tot inkeer kom nie. Hy weet goed dat dit God is wat hom tot sy sinne wil laat kom, maar hy weier steeds om te luister.

Jona kies eerder die dood as bekering. En dit is wat hy kry... die matrose gooi hom oorboord en hy sink in die skuimende stormwater na sy dood.

En dan die wonder, Jona verlaat sy God, maar God verlaat nie sy kind nie...

**Lees << Jona 1:17 – 2: 10 >>**

Uit hoofstuk 1 het ons gesien hoe Jona God wil los en van Hom wil wegkom, en in hoofstuk 2 is dit duidelik dat God nie vir Jona los en hom laat wegkom nie.

Ek het verlede week die redes gegee waarom ek dink dat die verhaal van Jona nie ŉ sprokie is nie, maar dat dit regtig gebeur het. Gaan luister gerus weer daarna. Die belangrikste rede is dat Jesus dit as ŉ historiese werklikheid verstaan het.

Vandag kom ons by die groot vis wat vir baie so ŉ onnodige struikelblok is dat hulle die Here se boodskap heeltemal kan mis.

Die vis is nie die fokus nie, en daarom hoef ons nie daaraan vas te haak nie.

Maar omdat dit baie se ore laat toeslaan wil ek tog ŉ paar opmerkings maak sodat jy daarby verby kan kom om die boodskap te kan hoor.

Die Bybel sê nie watter soort vis dit was nie, ongeag hoe dit ook al vertaal word, sê die oorspronklike bloot dat dit ŉ “groot vis” was.

Daar is mense wat die vis probeer verduidelik.

die simpelste en lagwekkendste verduideliking is dat Jona vir drie dae in ŉ taverne langs die see was met die naam “Die Vis” (dit is duidelik nonsies).

Die beste verduideliking wat kon raaklees is gebaseer op ŉ artikel wat in 1927 in die Princeton Theological Review verskyn het

oor die gebeure toe vissers op die skip “Star of the East” in Februarie 1891 Groot Sperm Walvisse gejag het naby die Falkland eilande.

(Die bek van so ŉ walvis kan groter wees as die voorste helfte van hierdie gebou – iets soos 7m x 5m x 3m).)

Tydens die jag het die twee harpoen bootjies omgeslaan en al vier vissermanne is daarmee heen. Die walvis was egter getref en

toe hulle dit verwerk het hulle die volgende dag die maag op gehys en een van die vissermanne daarbinne gevind – ene James Bartley.

Hy was bewusteloos maar het nog gelewe, hulle het met koue seewater bygekry en ŉ paar dae later was hy weer op sy pos.

Verklaar dit die vis wat Jona ingesluk het, blykbaar nie heeltemal nie.

Die vis in Jona se verhaal bly ŉ wonderwerk wat God bewerk het – op watter manier Hy dit ook al gedoen het.

As jy dink God kan nie wonderwerke doen nie, sal jy bly vashaak,

 maar as jy in God se onbeperkte almag glo sal die vis jou nie pootjie nie.

Die fokus is nie op die drama in die vis en hoe dit moontlik kon wees nie,

 dit gaan oor die drama in Jona self.

Wat het gebeur?

Kom ons kyk in volgorde soos dit gebeur het, wat bietjie anders is as wat die skrywer dit hier opgeskryf het.

Die matrose het Jona in die skuimende stormwater gegooi en toe sink hy in die dieptes af (1:15).

Maar Jona erken in sy gebed v.3 dat dit eintlik God is wat Hom in die diepte ingegooi het, Hy het dit so beskik.

Die waters het Jona omring (v.5), en die seegras het verwurgend om hom gedraai.

Al dieper het hy afgesak na die aarde se fondamente waar die landmassas begin en later bo die see uitstoot na die berge toe,

hy het gedaal na die grendels van die aarde toe wat hom daar in die dieptes wou toesluit.

Hy praat hier van die doderyk waar God se vyande bewaar word vir hulle finale oordeel!

Jona se dood is op hande.

Maar nie die dood van ŉ gelowige wie se gees dadelik saam Christus in die paradys is nie...

Nee, die dood van ŉ droster rebel wat dit uiteindelik regkry om weg te wees van God af – vir ewig deur God verlaat word.

En toe dit lyk of hy uiteindelik gaan slaag om van God af weg te kom,

toe hy besef dat hy dan vir ewig sou vergaan (v.7)!

Eers toe kom die eiesinnige, hardkoppige, ongehoorsame dienskneg van God tot sy sinne.

Daar is geen onderhandeling met God nie, daar is geen weghol plannetjies meer nie –

 toe Hy die ewige dood in die gesig staar toe roep hy uit na God om genade.

 Nie met mooi gevleuelde woorde nie.

Toe Jona wou vergaan (v. 7) het hy uiteindelik aan God gedink –

 en God het hom gehoor.

 Kan jy jou so ŉ genadige God voorstel?

God beskik of stuur toe ŉ groot vis, eintlik staan daar dat God ŉ groot vis “aangestel” het

om Jona in te sluk sodat hy nie in die watermassa sou omkom nie.

En daar in die vis bly Jona se gedagtes en sy gebed by God.

In sy nood het hy tot die Here geroep (v.2) en God het sy gebed verhoor, diep in die nood voor die doderyk het hy hulp gevra en God het hom gehoor.

Jona het gedink dat God hom nie meer gesien het nie, dat God hom verlaat het,

maar daar in die ongemak in die vis weet hy dat hy weer God se teenwoordigheid sal aanskou.

Jona besef en getuig uiteindelik dat om God te verlaat is om sy liefde te verlaat (v.8) en daar is geen groter verskrikking as dit nie... om afgesny te wees van God se liefde...

En daar in die donker, ongekende ongemak in die vis loof en prys Jona sy God, wy hy hom toe aan die Here.

Sonder dat hy weet wat verder sou voorlê vind hy vreugde in dankbaarheid terug by God.

Hy besef en hy bely en hy sing dit uit dat hulp en redding net van die Here af kom!

En toe, met Jona in hart en siel terug by God,

 beveel God die vis om op te gooi en Jona op die strand uit te spoeg.

Ten spyte van sy blatante verset en volgehoue rebellie is daar genade vir Jona wat tot inkeer kom.

Jy weet seker dat Jona nie net maar ŉ spanningsverhaal vir ons ontspanning is nie.

Het jy weer agtergekom, soos verlede week, dat dit netsoveel oor my en jou vandag gaan as oor Jona destyds?

Uit hoofstuk een was ons hard aangespreek oor ons reaksie op God se roeping aan ons –

dat party wel spesifiek geroep word om God se verlossing op vêr plekke te gaan verkondig of om in die gemeente te dien as diaken of ouderling of predikant;

maar dat Hy elkeen van ons roep om heilig te lewe soos dit pas by God se kinders wat onder die heerskappy van die Heilige Gees lewe;

dat Hy ons elkeen roep om die gemeente te bedien met die talente en gawes en belangstellings wat Hy aan elkeen van ons gegee het; en

dat Hy ons elkeen roep om sy verlossing en genade en waarheid in die samelewing te gaan wys met ons lewens en soms met ons woorde.

Soos ek moes jy seker ook eerlik bely dat ek en jy nie altyd en heeltyd ons roeping nakom nie, erger – dat ons dit nie net per ongeluk nalaat nie, maar soms aspris ignoreer.

(En ons is nogal baie kreatief met verskonings waarom dit nie so erg is nie, en selfs aanvaarbaar sou wees...)

Meer nog, dat ons soos Jona ook die storms en beproewings en ongeluk en swaarkry en lyding wat God gebruik om ons terug te roep ignoreer en ons aspris doof hou vir sy terugroep – want ons wil nie ingee en toegee en buig voor God se wil en sy roeping nie.

Is daar hoop vir jou en my as ons die Here se roepstem om in Hom te glo teenstaan?

Ja daar is!

Vir elkeen wat in eerlike erkenning met berou en in vertroue na God uitroep in jou nood. Dit is presies wat Hy met Jona gedoen het.

In Matteus 12 vertel Jesus dat mens nie ŉ skaap wat in ŉ sloot val daar los nie, maar dit uithaal – en dat mense, gelowiges soveel meer werd is as skape.

Ons is soos riete wat nie heeltemal heel en regop staan nie, maar geknak is;

of soos lamppitte wat nie skoon is nie maar vol roet is en daarom dof brand.

Maar Christus, die Dienaar van God soos Jesaja Hom in hoofstuk 42 noem, sal nie die geknakte riete afbreek of die dowwe lamppitte doodmaak nie.

By Hom is daar genade, daar is verlossing van al ons sonde – ook wanneer ons nie doen waarvoor Hy ons roep en waarmee Hy ons stuur nie.

Maar nie terwyl ons aanhou om ons roeping te minag en ons daarteen verset nie.

Nie terwyl ons die roepstem van God om ons terug te roep na Hom en na sy werk wat ons moet doen nie.

Is God besig om jou terug te roep?

(Onthou dat daar ander redes ook kan wees vir beproewing, soos in 1 Petrus 1.)

Hy begin ook nie altyd sommer dadelik met storms van beproewing nie.

Baie keer roep Hy terug deur die Bybel wat jy lees,

of iemand wat iets vir jou sê – selfs ŉ ongelowige wat jou herinner aan God.

Soos die Moslem vrou wat ŉ Christen kollega gevra het waarom hy dan nie ŉ hemelvaart diens gaan bywoon nie.

Soms roep God deur ŉ lied wat ons in die erediens sing, of die prediking?

Lees jy die Bybel om sy stem te kan hoor,

is jy hier waar Hy elke week in kalmte en vrede roep?

Of is storms van swaarkry en lyding die enigste manier waarmee Hy jou aandag gaan kry?

En as Hy jou aandag kry – luister jy?

Hy sal jou laat begaan, maar Hy sal jou laat gaan nie.

Hy sal jou bly teister met een na die ander storm totdat jy uiteindelik knak en verslae na Hom soek.

Moenie soos Jona aanhou in sondige, hardkoppige, selftrots nie.

 God is nie ŉ speelmaat nie. Hy ís liefde, maar Hy is ook ŉ verterende vuur!

Luister en Hoor die Here se roepstem – en draai terug na Hom toe. Roep na Hom in jou nood!

Eerlik, sonder om te wil onderhandel, sonder om te weet waartoe dit sal lei – net maar terug na Hom.

Hy hoor nie net nie, Hy red en verlos.

Hy vergewe al jou sonde,

 jou wegloop van jou roeping – wat dit ook al was...

dalk wou jy met ŉ sonde nie ophou nie, of

dalk het jy jou eenkant gehou weg van die Christus se liggaam, die gemeente af;

dalk het jou lewe maar netso begin lyk soos die ongelowiges sodat jou getuienis van Christus en God se koninkryk stil geword het.

Dalk het jy jou ore toegedruk om nie sy terugroep te hoor nie en daarom al minder Bybel gelees, of al minder eredienste bygewoon?

As jy in opregtheid in geloof na Christus roep en op Hom vertrou dan bly daar geen skuld oor nie.

Met sy kruisoffer het Hy al jou skuld betaal.. Hy het God se verterende vuur wat vir my en jou bedoel was op Hom geneem en dit het uitgewoed.

 In Christus ken en leef ons in God se liefde...

 versoen met God, sonder vrees, ware vrede...

 Luister na God, hoor sy roepstem en draai terug na Hom – daar is nog kans...

Hy vergewe ons ons oortredings en sal nie meer aan ons sondes dink nie (Jer. 31:34)...

So ver as die ooste van die weste af is, so ver verwyder Hy ons oortredinge van ons af (Ps. 103:12) ‘

 Die genade van God is onbegryplik, onmeetlik, wonderbaarlik...

Toe daai vis vir Jona op die vasteland uitspoeg, toe begin God met hom op ŉ skoon bladsy...

 En elke keer wanneer ek en jy na Hom terugdraai dan doen Hy dit met ons ook...

Kan jy jou ŉ groter dankbaarheid, ŉ groter vreugde en blydskap indink?

 Kan jy jou indink tot hoeveel ywer dit ons sou aanvuur?

Amen